贈關澮關沼
作者：晁補之
朝代：宋

paragraphs: 君不見杜侯昔爲歌行贈徐侯，大兒色清澈，小兒氣食牛。
往有關尹官仕周，其人有道其澤流。
會稽竹箭無名久，文采關侯二兒秀，不然安取關尹後。
何用黄雀青鷇蓬間飛，長觜飽滿短觜饑。
何用城烏嗷嗷八九雛，端坐秦氏桂扶疏。
淵也詩足興，功也禮足立。
三年不見冠岌岌，何用春耕投種歎粟粒。
功成裘氏九里溼君家，會稽山頭松樹清江楓。
乃翁行采薪，所願溪上風。
男兒封侯食肉勳業須少壯，勿學乃翁呻吟蕭屑所願在溪上。